ועדת הפנים ואיכות הסביבה, כנסת 17, פרוטוקול מספר 436, 2008-08-13 13:00

אופיר פינס-פז: אני מתכבד לפתוח את ישיבת ועדת הפנים והגנת הסביבה.

אופיר פינס-פז: על סדר היום: פניית שר הפנים לקיום התייעצות לדחיית מועד בחירות בהתאם לסעיף 46(ב) לפקודת העיריות וסעיף 39 (ב) לפקודת המועצות המקומיות – המועצה המקומית יסוד המעלה.

אופיר פינס-פז: מה קורה ביסוד המעלה?

אופיר פינס-פז: איזה מקום קסום.

אופיר פינס-פז: מה עם יהודה שביט, מה שלומו?

עמוס רודין: יהודה שביט עושה עסקי נדל"ן בהודו.

עמוס רודין: הוא החליט שהוא צריך לבזבז את הכספים שאחיו יצר בראש פינה בסנטר הגליל.

עמוס רודין: האמת שאני לא רואה אותו במושבה.

אופיר פינס-פז: מי מינה אותך?

עמוס רודין: אותי מינה השר רוני בראון, וזאת בנוסף לתפקידי כמנכ"ל צחר תעשיות.

עמוס רודין: אני עובד חצי משרה כאן וחצי משרה כאן.

אופיר פינס-פז: יהודה, זה אפשרי?

אופיר פינס-פז: מצאת פיתרון יצירתי?

יהודה זמרת: ברשות מקומית עלות השכר כי חצי מהתקציב שלה.

אופיר פינס-פז: אני מניח שהיה צריך למצוא לזה פיתרון כי בדרך כלל ראש רשות הוא במשרה מלאה.

עמוס רודין: אני בחרתי להיות בחצי משרה, זאת היתה בחירה שלי.

אופיר פינס-פז: הבחירה היא לא רק שלך.

אופיר פינס-פז: החוק קובע שראש מקומית - - -

יהודה זמרת: ראש רשות מקומית אבל לא יושב ראש ועדה קרואה.

יהודה זמרת: הסעיף לא חל.

יהודה זמרת: בדרך כלל אנחנו מתנים את אותם תנאים אבל פה - - -

אופיר פינס-פז: לפני שאנחנו נכנסים לגופה של הפניה של שר הפנים ראיתי שהיתה תכתובת בעייתית.

אופיר פינס-פז: מה קרה שם?

עמוס רודין: אני התרעמתי על כך שקיבלתי בפקס הודעה משר הפנים, בכלל מגורם שלישי, מולנסי - והוא קיבל בפקס ולא הבין מי שלח לו – המודיע שהתמנתה ועדת חקירה שצריכה לבחון את נושא איחוד יסוד המעלה עם גליל עליון.

עמוס רודין: אחר כך התעורר עוד איזה גורם ואמר למה מקפחים אותו, אז הוסיפו הודעה על הודעה ושוב פעם לא היינו מכותבים.

עמוס רודין: התרעמתי על העניין הזה וזה מקור חליפת המכתבים.

אופיר פינס-פז: היה פרוטוקול של ישיבת מועצה שבה רצית להתפטר.

אופיר פינס-פז: למה רצית בזה להתפטר?

עמוס רודין: ראיתי בזה פגיעה, לא לגבי הנושא אלא בגלל דרך ההתנהלות.

אופיר פינס-פז: לגופו זה לגמרי לגיטימי לבדוק את היכולת של יסוד המעלה להתאחד עם גליל עליון.

עמוס רודין: על זה אני לא מלין.

עמוס רודין: אני מדבר על עצם ההתנהלות.

אופיר פינס-פז: איך שורבב לעניין הרצל גדז'?

עמוס רודין: אני דאגתי לשרבב אותו.

אופיר פינס-פז: אז שר הפנים התרעם על כך.

עמוס רודין: הוא יכול להתרעם.

עמוס רודין: אני מכבד אותו ואני בדעתי.

עמוס רודין: הרצל גדז' כבר לא הממונה.

עמוס רודין: הממונה החדש הוא יוסי בראון.

אופיר פינס-פז: איש קבוע?

רני פינצ'י: כן.

רני פינצ'י: היתה ועדת איתור.

אופיר פינס-פז: הוא גר בצפון?

רני פינצ'י: הוא כנראה יגיע להסדר.

אופיר פינס-פז: מי בדרום במקום דודו?

יהודה זמרת: בינתיים אבי אדר.

אופיר פינס-פז: מי בחיפה במקום יגאל?

יהודה זמרת: עדיין אין מינוי.

יהודה זמרת: יגאל עדיין בתפקיד.

אופיר פינס-פז: הבנתי שהוא מתחלף.

יהודה זמרת: הוא אמור לפרוש לפנסיה.

אופיר פינס-פז: בבקשה, תציגו את הפניה.

רני פינצ'י: הבקשה היא לדחות את מועד הבחירות ביסוד המעלה בשנתיים נוספות על מנת להשלים את כל צעדי ההבראה ברשות המקומית.

רני פינצ'י: החל מ-2004 יש ביסוד המעלה בעיה כספית מאוד קשה.

רני פינצ'י: ב-2005 הם הגיעו למצב של 82% גירעון, 5 חודשים בלי תשלום שכר, הלנת שכר, היא העברת זכויות סוציאליות.

רני פינצ'י: תכנית הבראה שהיתה לא צלחה.

רני פינצ'י: בספטמבר 2006 הודחה המועצה על ידי שר הפנים.

רני פינצ'י: בנובמבר 2006 הודח גם ראש המועצה ומונה עמוס רודין.

רני פינצ'י: מאז מופעלת תכנית הבראה.

רני פינצ'י: יש שיפור ניכר במצבה של הרשות המקומית.

רני פינצ'י: חצי מהגירעון כוסה.

אופיר פינס-פז: עמוס עשה קסמים?

אופיר פינס-פז: איך זה נהיה?

רני פינצ'י: קרו כמה דברים.

רני פינצ'י: הגביה עלתה, כוח האדם ירד, הפעולות צומצמו.

אופיר פינס-פז: זה לא קסמים, זה ניהול.

רני פינצ'י: כמובן, ניתן גם סיוע של משרד הפנים אבל הוא לא מבטא את כל הצמצום בגירעון.

רני פינצ'י: גם הרשות המקומית ביצעה צעדים.

אופיר פינס-פז: הגדילה הכנסת וצמצמה הוצאות.

רני פינצ'י: הדבר הכי בולט: מגירעון של 2.3 מיליון לשנת 2006, בשנת 2007, לפי דוח לא מבוקר, הם בעודף של 9,000 שקלים והם הגיעו לאיזון.

יהודה זמרת: תזכור שהתקציב הוא 10 מיליון.

רני פינצ'י: היה גירעון שוטף של 22%.

רני פינצ'י: היום הם באיזון בשוטף.

רני פינצ'י: מעבר לזה, הגירעון הצבור צומצם מ-כמעט 6 מיליון שקלים ל-4 מיליון שקלים.

רני פינצ'י: הם חסכו 4 מיליון שקלים.

אופיר פינס-פז: אז למה אתם רוצים לאחד אם זה עובד?

רני פינצ'י: צריך למצוא ליסוד המעלה פיתרון לטווח ארוך.

רני פינצ'י: לדעתנו יש בעיה מבנית.

רני פינצ'י: זאת רשות שיכולה לחיות על הקשקש כל הזמן ותנועה קלה יכולה להפיל אותה ולכן אנחנו מנסים למצוא פיתרון שייתן לה בסיס חזק ויציב לאורך זמן.

רני פינצ'י: אחת האפשרויות זה איחוד רשויות.

רני פינצ'י: אנחנו בוחנים את האפשרות של איחוד רשויות, כמו גם אפשרויות אחרות ואנחנו צריכים את הזמן הזה.

אופיר פינס-פז: הבנתי.

אופיר פינס-פז: התרשמתם שיש לחץ של תושבים ביסוד המעלה לקיים בחירות במועד?

אופיר פינס-פז: אלי לא היו פניות בעניין.

רני פינצ'י: גם אלינו לא הגיעו.

אופיר פינס-פז: היו אלי פניות בעניין ההתנגדות לאיחוד אבל לא היו אלי פניות מתושבים שיש להם דעה אחרת.

רני פינצ'י: גם אלינו לא הגיעו פניות בקשר לבחירות ביסוד המעלה.

עמוס רודין: תושבי יסוד המעלה מרוצים מהמצב ומבקשים להאריך.

עמוס רודין: איתי או בלעדיי זה לא רלוונטי.

אופיר פינס-פז: למרות שלכאורה הם משלמים יותר ומקבלים פחות.

עמוס רודין: משלמים יותר ועכשיו הם ישלמו עוד יותר ולמרות זאת הם שבעי רצון.

עמוס רודין: אני לא בטוח שהם מקבלים פחות.

אופיר פינס-פז: התקציב לא ירדה?

עמוס רודין: תקציב ההכנסות עלה.

אופיר פינס-פז: התקציב השוטף לשנת 2008 לעומת 2006.

עמוס רודין: הוא עלה ב-1.6 מיליון.

אופיר פינס-פז: איך?

עמוס רודין: קודם כל הכנסות.

אופיר פינס-פז: אני לא רואה מניעה להיענות לבקשת שר הפנים.

תומר רוזנר: השאלה היא פרק הזמן.

אופיר פינס-פז: אין לי חלופות בפרק הזמן.

אופיר פינס-פז: זה או שנתיים או לא שנתיים.

תומר רוזנר: אתה יכול להמליץ על פחות.

יהודה זמרת: ברגע שיהיה ראש רשות מקומית שיחזור לעבוד משרה מלאה, רק תשלום השכר שלו מכניס אותי לסכום מסוים - - -

אופיר פינס-פז: למה אתם לא הולכים לראשי רשויות בישובים קטנים בחצי משרה.

יהודה זמרת: הבעיה העיקרית היא שמאותו רגע אני צריך לתת לו יכולת לחיות אז אני צריך לסדר לו עבודה נוספת בעוד חצי משרה.

יהודה זמרת: יהיו לו מגבלות בגלל ניגודי עניינים.

יהודה זמרת: זה מסובך.

אופיר פינס-פז: כמה תושבים יש ביסוד המעלה?

עמוס רודין: 1,450 נפש.

יהודה זמרת: בבית הספר יש 55 ילדים.

אופיר פינס-פז: למה אתם לא כותבים בחוק - - -

תומר רוזנר: אסור להקים רשויות מקומיות שיש בהן פחות מ-5,000 תושבים.

אופיר פינס-פז: דיברתי על אלה שקיימות.

אופיר פינס-פז: שבבחירות הבאות הם יעבדו בחצי משרה.

יהודה זמרת: אני צריך לאפשר לו עיסוק נוסף.

יהודה זמרת: ברוב המקרים, ראש רשות מקומית רגיל צריך להקדיש את מלוא זמנו לרשות המקומית.

יהודה זמרת: המקרה הזה הוא מאוד יוצא דופן.

אופיר פינס-פז: כל מה שאתה אומר הוא נכון.

אופיר פינס-פז: אף על פי כן, אתה יודע, אני יודע וכולנו יודעים, שיש רשויות בגודל מסוים שלא נכון שיעמיסו על עצמן משכורת של ראש רשות, עם כל המשמעויות.

אופיר פינס-פז: אדם רציני יכול לנהל אותן היטב בחצי משרה.

אופיר פינס-פז: למה שהאופציה הזאת לא תהיה קיימת בחוק בישובים עד 3,000 תושבים?

קריאה: דרך אגב, אותו דין לגבי רב ישובי.

אופיר פינס-פז: יהודה, אני אומר לך - - -

יהודה זמרת: רב ישובי זה לא יצא.

יהודה זמרת: שנים נלחמו על זה.

יהודה זמרת: הבעיה העיקרית שזה סימפטום אחד לרשות מאוד קטנה שלמעשה לא היתה צריכה להתנהל כרשות אלא כוועד מקומי.

אופיר פינס-פז: יש לך כמה ישובים כאלה.

אופיר פינס-פז: זה משמעותי.

אופיר פינס-פז: אני אומר לך, נטל השכר של האנשים המרכזיים ברשות, זה אחת הבעיות המרכזיות.

אופיר פינס-פז: אז עשינו שינויים בשכר של ראשי רשויות קטנים אבל עדיין, יש הוצאות קבועות.

אופיר פינס-פז: זה מטורף שתל-אביב ויסוד המעלה יש בסיס שהם צריכים לשלם אותו דבר, זה מטורף.

אופיר פינס-פז: אני יכול רק להמליץ על זה.

אופיר פינס-פז: אני חושב שהמודל הצלחתם לפתח ביסוד המעלה הוא מודל מבורך ואני שמח שהוא גם מצליח.

אופיר פינס-פז: אני מציע לראות אם אפשר להחיל אותו גם במקומות אחרים שבהם יש עד 3,000 תושבים.

אופיר פינס-פז: כמובן שלצורך זה צריך ליצור תשתית חוקית.

תומר רוזנר: יש בעיה עם הבקשה, כפי שהיא מנוסחת.

תומר רוזנר: לפי חוות דעתו של מר פינצ'י, כפי שכתב במכתבו, הרשות לא תהיה מסוגלת לקיים את עצמה גם לאחר שתבריא וזאת בשל גודלה, מצבה והנסיבות המיוחדות שלה.

תומר רוזנר: זאת אומרת שגם אם הבחירות יידחו בעוד 10 שנים ולא בשנתיים – צריך לעשות משהו.

יהודה זמרת: צריך לתת לנו את הזמן.

תומר רוזנר: לכן פרק זמן של שנתיים הוא פרק זמן ארוך מידי.

יהודה זמרת: ההליכים לוקחים את הזמן שלהם.

אופיר פינס-פז: לוקח לך שנתיים להכריע?

אופיר פינס-פז: בוא נגיד שתתקבל החלטה לאחד.

יהודה זמרת: אם יהיה איחוד אז לא יהיו בחירות.

יהודה זמרת: אבל אם תתקבל החלטה לא לאחד ואחרי הליך שייקח שלושת רבעי שנה נבין שאי אפשר לאחד מסיבות כאלה ואחרות ויכול להיות שיחליטו ללכת לכיוון אחר, זה ייקח את הזמן שלו.

יהודה זמרת: יש כרגע בעיה מבנית שאומרת שהרשות הזאת לעולם לא תצליח במשאבים העומדים לרשותה.

יהודה זמרת: בית הספר מתנהל עם 55 תלמידים.

תומר רוזנר: יהודה, המצב של הרשות הזאת ידוע והוא לא חדש.

תומר רוזנר: מ-2006 יכולתם לחשוב על הדבר הזה.

תומר רוזנר: עוד שנתיים זה נראה קצת - - -

אופיר פינס-פז: עזוב, זה לא משנה.

אופיר פינס-פז: בכל מקרה ההחלטה היא לא שלנו אלא של השר.

אופיר פינס-פז: אני תומך בבקשה של השר אבל אני מוכן גם לכתוב את ההערה של תומר.

אופיר פינס-פז: אני תומך בפניה שלו אבל יחד עם זאת אני מוצא לנכון להעיר שנוכח כוונת המשרד לאחד את הרשויות, יש לשקול דחיית הבחירות בשנה.

אופיר פינס-פז: אני תומך גם בשנתיים.

אופיר פינס-פז: מותר לי לכתוב לו הערה.

אופיר פינס-פז: אני תומך בשנתיים.

אופיר פינס-פז: הוועדה תומכת בהמלצת השר ויחד עם כך היא מציעה לו לשקול גם אופציה של שנה.

אופיר פינס-פז: אם הוא יחליט שזה שנתיים, אנחנו תומכים גם בשנתיים.

אופיר פינס-פז: מי בעד?

אופיר פינס-פז: מי נגד?

אופיר פינס-פז: הצבעה בעד – רוב (אופיר פינס-פז) נגד – אין נמנעים - אין

אופיר פינס-פז: התקבל פה אחד.

אופיר פינס-פז: תודה, הישיבה נעולה.